section_heading: Problematika migracija sa stajališta država
paragraph_text: Migracija stanovništva iz siromašnijih država prema bogatijim je kontinuirana i postoji uvijek. Čimbenici poput ratova ili ekonomskih kriza jačaju intenzitet migracija. Razvijene države s velikim brojem stanovnika u pravilu žele određeni stupanj prirasta stanovništva kako bi zadržale dovoljnu količinu radne snage na tržištu kako bi se razvojni potencijal iskoristio najviše moguće. Zato je Njemačka vrlo brzo po završenoj obnovi nakon Drugog svjetskog rata počela uvoziti strane radnike, bez obzira na to bili ti radnici iz Hrvatske, Srbije ili Turske. Takve potrebe za radnom snagom imaju i druge visokorazvijene države s velikim brojem stanovnika, no zemljopisni položaj svake države uvjetuje odnos prema poroznosti vlastitih granica. Sjedinjene Američke Države su slično Njemačkoj visoko razvijene i imaju velik broj stanovništva, pa sukladno tome imaju potrebu za radnom snagom i održavaju godišnju lutriju za useljenike (tzv. green card lottery). Budući da SAD ima dugu granicu s Meksikom, državom slabijeg ekonomskog potencijala od SAD-a, migracija stanovništva Meksiko->SAD odnosno Latinska Amerika->SAD postala je toliko jaka da su SAD dignule zid na svojoj granici s Meksikom. Podizanje zidova na granicama unutarnje je pitanje svake države, i iz sljedećeg popisa se jasno vidi da ne postoji korelacija zamišljenog visokog stupnja demokracije i zidova na granicama: